**Татар гомуми белем бирү оешмаларында укучылар өчен татар әдәбиятыннан олимпиада сораулары**

**(мәктәп туры, 2020-2021 уку елы) 9 нчы сыйныф**

**Үткәрү вакыты- 120 минут**

**Максималь балл – 50 балл**

1. **Тәкъдим ителгән сорауларга 2-3 җөмлә белән генә җавап языгыз (25 балл).**

1. Ф.Әмирханның “Хәят” әсәре нинди жанрга һәм кайсы әдәби төргә карый? (4 балл)

2. “Хәят” әсәрендә төп каршылыкны билгеләп языгыз (2 балл)

3. “Хәят” әсәрендә төп проблемаларны билгеләп языгыз (3 балл)

4. “Хәят” әсәре аркылы автор нәрсә әйтергә тели? (5 балл)

5. Бакчада сайраган кош образы образның кайсы төренә карый? (5 балл)

6\*. Бакча һәм анда сайраган кош образларына язучы нинди мәгънәләр сала? Ничек дип уйлыйсың? Аңлатып яз. (6 балл)

1. **Шигъри әсәр белән эш (25 балл).**

Үлемнәр чикләми,

Чикләми гомерне –

Гомерләр үзләре

Чиклиләр үлемне.

Каеннар булсаң иде,

Бәсәреп тә,

Яшәреп тә,

Мәңге ак торсаң иде.

Каеннар булсаң иде,

Я җирем дип,

Я җырым дип,

Давылда купсаң иде.

Каеннар булсаң иде,

Җил иссә дә,

Уй төшсә дә,

Тик шулай торсаң иде.

Каеннар булсаң иде,

Юлларның да,

Чорларның да

Чатында торсаң иде.

Каеннар булсаң иде. (*М.Әгъләмов “Каеннар булсаң иде”*).

1. Әлеге шигырьнең нинди үлчәм белән язылганлыгын, ритмның нинди үлчәмгә корылуын билгеләгез (3 балл).

2. Шигырьдә кулланылган тел-сурәтләү чараларын табып, мисалларын күрсәтеп языгыз (6 балл).

3. Шигырь кем исеменнән сөйләнелә? (5 балл)

4. Шигырьдә нинди хис сурәтләнә? (3 балл)

5\*. *Каен* образына шагыйрь нинди мәгънәләр салган? Халык авыз иҗатыннан кулланылып килгән образны нинди яңа мәгънә белән баеткан?Ничек дип уйлыйсың? Аңлатып яз. (8 балл)